På den ordinære generalforsamling i aftes i moderklubben AaB af 1885 blev Claus Fallingborg valgt som ny formand som afløser for Jesper Møller. Samtidig blev Claus Fallingborg af bestyrelsen i AaB af 1885 udpeget som det ene af amatørklubbens to medlemmer i bestyrelsen i AaB A/S. Det andet udpegede medlem er fortsat Lynge Jakobsen. Claus Fallingborg indtræder i bestyrelsen i AaB A/S i stedet for Nils Duus Kinnerup, der har været udpeget siden oktober 2014. Claus Fallingborg, der indtil i aftes var seniorformand i AaB af 1885, udtaler: - Jeg ser det som en ære at blive valgt til formand for AaB af 1885, og jeg er bevidst om, at det er store sko, jeg nu skal udfylde i stedet for Jesper Møller. Jeg er klar og glæder mig til opgaven. I forbindelse med sin afgang som formand for AaB af 1885 blev Jesper Møller udnævnt som æresmedlem i AaB. Ny konstitueret seniorformand i AaB af 1885 er Henrik Lynnerup. Bestyrelsen i AaB A/S udgøres hermed af formand Finn V. Nielsen, næstformand Jacob Møller Knudsen, Nils Dorin, Henning G. Jensen, Henrik Thomsen, Lynge Jakobsen og Claus Fallingborg.

Opsummering:
Som planlagt afgår Jesper Møller efter 23 år som medlem af bestyrelsen i AaB af 1885.